Александър Пушкин
Наслада

Превод от руски: Стоян Бакърджиев, —

chitanka.info

Наслада[0]

В неволя скучна вехне вече

животът и цветът му скъп.

Отлита младостта далече,

следите й — следи от скръб.

Откакто се родих, до края

на мойте юношески дни

наслада никаква не зная

и нищичко не ме плени.

От люлка още в далнината

нетърпеливо втренчен бях.

„Там е насладата!“ — с мечтата

по тоя призрак блед летях.

Разтворила крила от злато,

с вълшебна нежна красота,

въстана любовта, която

след туй пред мене полетя.

Следях я… но целта далечна,

целта добра не стигнах аз.

Кога сред веселба сърдечна

ще спреш, щастлив и кратък час?

Кога ще засияе в мрака

светилника на младостта?

А милата с усмивка плаха

ще ми проправи път в нощта?

[0] Приживе на Пушкин не е печатано. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.